b'\n_START_ARTICLE_\nBig Bill Broonzy\n_START_SECTION_\nLiv og karriere\n_START_PARAGRAPH_\nBroonzy hevdet selv at han ble f\xc3\xb8dt i Scott, Mississippi, men if\xc3\xb8lge blues-historikeren Robert Reisman er Jefferson County, Arkansas mer sannsynlig. Ogs\xc3\xa5 f\xc3\xb8dsels\xc3\xa5ret er usikkert: Broonzy p\xc3\xa5sto at han var f\xc3\xb8dt i 1893, men papirer i familien tyder p\xc3\xa5 at 1903 er det riktige. Han vokste opp n\xc3\xa6r Pine Bluff, Arkansas, dit familien flyttet kort tid etter at han var f\xc3\xb8dt._NEWLINE_Broonzy spilte musikk fra ung alder og l\xc3\xa6rte \xc3\xa5 spille fele p\xc3\xa5 et selvlaget instrument. Fra starten av spilte han country blues p\xc3\xa5 fele, hovedsakelig for et lokalt afro-amerikansk publikum. Etter \xc3\xa5 ha tjenestegjort to \xc3\xa5r i Europa under f\xc3\xb8rste verdenskrig, flyttet han i 1920 til Chicago. Influert av den urbane chicago blues-stilen la han vekk fela og l\xc3\xa6rte seg \xc3\xa5 spille gitar. For \xc3\xa5 klare seg \xc3\xb8konomisk tok han str\xc3\xb8jobber som tog-port\xc3\xb8r, fabrikkarbeider, kokk og vaktmester, samtidig som han regelmessig spilte under rent-parties og sosiale sammenkomster. Han gjorde sine f\xc3\xb8rste innspillinger for Paramount Records i 1927, men albumene solgte d\xc3\xa5rlig og anmelderne omtalte stilen hans som umoden og lite original. Kunstnernavnet \xc2\xabBig Bill Broonzy\xc2\xbb er avledet av en sang fra denne tida, \xc2\xabBig Billy Blues\xc2\xbb._NEWLINE_Tidlig i 1930-\xc3\xa5rene spilte han inn flere album i et band kalt Famous Hokum Boys, og etter 1936 opptr\xc3\xa5dte han i Big Bill and his Chicago Five. Etter at Robert Johnson d\xc3\xb8de, erstattet Broonzy ham i New York-showet From Spiritual To Swing. Dette innebar at han ble introdusert for et st\xc3\xb8rre hvitt publikum._NEWLINE_Gjennom 1940-\xc3\xa5rene ble Broonzy en stadig bedre l\xc3\xa5tskriver. Takket v\xc3\xa6re et sv\xc3\xa6rt variert repertoar som omfattet ragtime, hokum blues, country blues, urban blues, jazz-inspirerte l\xc3\xa5ter, folkemusikk og spirituals, var han i stand til \xc3\xa5 appellere b\xc3\xa5de til et publikum med samme landsens r\xc3\xb8tter som han selv og til et mer blasert urbant publikum. I 1950-\xc3\xa5rene var han p\xc3\xa5 flere vellykkede turneer i Europa og han gjorde opptak med blant andre Pete Seeger, Sonny Terry, Brownie McGhee og Leadbelly. Fra 1953 kunne han endelig leve av musikken._NEWLINE_Broonzy d\xc3\xb8de av strupehodekreft.\n_START_SECTION_\nBetydning\n_START_PARAGRAPH_\nBroonzy hadde en lang og variert karriere, og regnes som en av n\xc3\xb8kkelfigurene i utviklingen av bluesen p\xc3\xa5 1900-tallet. Han var en utmerket gitarist og skrev over 350 l\xc3\xa5ter som influerte bluesst\xc3\xb8rrelser som Muddy Waters og Memphis Slim. I mange sanger beskriver han som f\xc3\xa5 andre overgangen fra landsbygda til storbyen._NEWLINE_I 1980 ble Broonzy innlemmet i Blues Hall of Fame.'